Keubʉrʉdꞌe maʉ̃ abꞌaʉ ewadera semana ewartia nabemata domingodꞌera Jesúsba jʉrʉkuadꞌara zhi jʉre ãzhi duanu maẽ puerta serrape duanasia. Judíorã wawiaba mawũã duanune Jesús zepe ãzhi ẽsadra edau nʉmepe mawũãsia: ¡Kʉa, marã adu-a bꞌeaudua!
Mawũãpe ũdubigasia izhi juwuata, izhi orrota. Izha jʉrʉkuadꞌara sobiasidꞌa Nokꞌota ũdubʉdaba.
Mawũẽ Jesúsbara wakusa mawũãsia: ¡Kʉa, marã adu-a bꞌeaudua! Mʉ Zezeba mʉta zokꞌadꞌa kĩrãkꞌa mʉãbidꞌa marãta zokꞌaya.
Mawũãpe ãzhima jãrãpuape mawũãsia: Jidaudua Jawurebiata.
Zhãrã kꞌazhirua odꞌata marãba Jawurebiadꞌeba bedꞌea ne ẽã edabʉdara maʉ̃ Daizezebara bedꞌea ne ẽã bꞌʉya. Mawũãmina marãba Jawurebiadꞌeba bedꞌea ne ẽã edabʉda ẽãrã maʉ̃ Daizezebidꞌa bedꞌea ne ẽã bꞌʉ ẽã.
Tomásbara ĩjã ẽã nʉmape ĩjãna
Tomás Jesúsba doce jʉrʉkuadꞌadꞌebemata Memerã abadara ãzhi bawara ne ẽbasia Jesús zesidꞌera.
Mawũẽ dewarabemarã Jesúsba jʉrʉkuadꞌabara mawũãsidꞌa: Nokꞌora daibara ũdusidꞌa. Mawũãnaĩ mawũãsia: Izhi juwua clavoba kꞌachidꞌapeadꞌata mʉã ũdupe mʉ juwua jĩwĩnita edꞌa pẽũ ẽbʉrʉ, mʉ juwuata izhi orrodꞌe pẽũ ẽbʉrʉ, beudꞌata piradrʉdꞌara mʉãrã ĩjã ẽã.
Ewari ocho babʉrʉdꞌe Jesúsba jʉrʉkuadꞌara wakusa edꞌa zhi jʉre bꞌedꞌera Tomás ãzhi bawara bꞌasia. Maʉ̃ne puerta serra nʉmʉne Jesús zepe ẽsadra edau nʉmepe mawũãsia: ¡Kʉa, marã adu-a bꞌeaudua!
Mobe Tomás kꞌobꞌʉa mawũãsia: Nama pẽũdua bʉ juwua jĩwĩnita, akʉdua mʉ juwuata, bʉ juwuara pẽũdua mʉ orrodꞌe. Mobe ĩjã ẽã nʉmarãrũã, awuarabʉrʉ ĩjãrũã.
Mawũãĩ Tomásbara panaʉ̃ mawũãsia: ¡Bʉra mʉ Nokꞌoa, mʉ Zhibaria!
Mawũãĩ Jesúsbara mawũãsia: Mʉta ũdubʉrʉ baera Tomás bʉara ĩjãbʉrʉa. Sobiadꞌaidꞌe bꞌʉa ũdu ẽãta ĩjãbʉdara.
Kꞌãrẽã bꞌʉdꞌapeadꞌa naʉ̃ libro
Jesúsbara dewara ũdudꞌakꞌata bio osia izha jʉrʉkuadꞌa daidꞌu, maʉ̃ zhi bꞌʉma ẽã naʉ̃ librodꞌera.
Mawũãmina naʉ̃ bꞌʉsidꞌa ĩjãnamarẽã Jesúra zhãrã Ẽdrʉbita Daizeze Warrata. Maʉ̃ta ĩjãbʉdaba izhikꞌareuba erubꞌeamarẽã Daizeze ũme bꞌai jõ ẽãta.